Die waarde van vriendskapVriende is ’n noodsaaklike deel van die lewe, maak nie saak hoe oud jy is nie – hulle skep ’n sin van samehorigheid, maak jou gelukkig en staan jou by as dinge in die lewe begin skeefloop. Vir kinders is die koestering van vriendskap ook belangrik vir persoonlike ontwikkeling. Vriendskap bied kinders meer as net speelmaats; dit help hulle om emosioneel en moreel te ontwikkel. Deur met ander te speel, leer kinders ook belangrike sosiale vaardighede soos hoe om te kommunikeer, saam te werk en probleme op te los. ’n Gesonde vriendskap tussen kinders is een waarin hulle wedersydse respek toon, opgewonde gesels oor die dinge wat hulle saam doen, en gretig is om positiewe of snaakse stories oor mekaar te deel. Maar om sulke vriendskappe te smee kan moeilik wees, veral as jou kind skaam is. Hoewel jy nie namens jou kind vriende kan maak nie, kan jy hom of haar met die nodige sosiale vaardighede toerus om self vriende te maak. Volgens navorsing sluit die top-vriende-maak-vaardighede vir kinders die volgende in: Maak oogkontak; luister na ander; begin ’n gesprek; neem deel; vra om verskoning; maak beurte; sê hoe jy voel; aanvaar kritiek; wees tegemoetkomend en onthou jou maniere. Selfs al beoefen jou kind al hierdie vaardighede, mag dinge dalk nie altyd volgens plan verloop nie. Dit is dus belangrik om hom of haar te leer hoe om verwerping op ’n gepaste wyse te hanteer en dit nie persoonlik op te neem nie. Verduidelik ook die verskil tussen vriendskap en gewildheid – vriendskap help mens om te groei en kan moontlik ’n leeftyd lank hou, terwyl gewildheid vlietend is. Hoewel die persoonlike waarde van vriendskap onsigbaar kan wees, is daar verskeie duidelike voordele. Om ’n hegte band met ander te smee sal die volgende mikpunte bereik word: Deur vriendskap leer kinders van gee en neem, wen en verloor, volg en lei. Hulle ervaar vrees en verwerping, maar ook vreugde en kameraadskap. Op die lange duur help vriendskap kinders om die sosiale vaardighede wat hulle as volwassenes gaan benodig, te ontwikkel.